Predlog SKLEP SVETA o odobritvi Romuniji, da uporabi ukrep, ki odstopa od člena 287 Direktive 2006/112/ES o skupnem sistemu davka na dodano vrednost /* COM/2012/014 konč. - 2012/0002 (NLE) */





OBRAZLOŽITVENI MEMORANDUM 1. OZADJE PREDLOGA Razlogi za predlog in njegovi cilji V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV) lahko Svet soglasno na predlog Komisije kateri koli državi članici dovoli uporabo posebnih ukrepov odstopanja od določb navedene direktive zaradi poenostavitve postopka pobiranja DDV ali za preprečitev nekaterih vrst davčne utaje ali izogibanja plačilu davkov. V dopisu, ki ga je Komisija evidentirala 6. julija 2011, je Romunija zaprosila za dovoljenje, da oprosti davčne zavezance, katerih letni promet ne presega 50 000 EUR. V dopisu, ki ga je Komisija evidentirala 30. avgusta 2011, je Romunija kasneje to zahtevo nadomestila z novo in zaprosila za dovoljenje, da oprosti davčne zavezance, katerih letni promet ne presega 65 000 EUR. V skladu s členom 395(2) direktive o DDV je Komisija z dopisom z dne 8. novembra 2011 o zahtevi Romunije obvestila druge države članice. Komisija je z dopisom z dne 9. novembra 2011 Romunijo obvestila, da ima vse informacije, ki jih potrebuje za presojo vloge. Splošno ozadje V skladu s poglavjem 1 naslova XII direktive o DDV lahko države članice uporabijo posebne ureditve za mala podjetja, vključno z oprostitvijo davčnih zavezancev, ki ne dosegajo določene višine letnega prometa. Ta oprostitev pomeni, da davčnemu zavezancu ni treba obračunavati DDV na dobavljeno blago in tako tudi ne more odbijati vstopnega DDV. Zgornja meja letnega prometa se med državami članicami razlikuje, še posebej glede na datum njihovega pristopa. Za države članice, ki so pristopile po 1. januarju 1978, prag letnega prometa določa člen 287 direktive o DDV. Za Romunijo je bil določen prag 35 000 EUR, ki je bil izračunan po menjalnem tečaju na dan pristopa (člen 287(18)) direktive o DDV). Vloga za odstopanje, ki jo je predložila Romunija, naj bi poenostavila sistem DDV za mala podjetja, pri čemer se zadevni poenostavitveni ukrep uvede za davčne zavezance, katerih letni promet, ki se izračuna po menjalnem tečaju na dan pristopa, ne presega 65 000 EUR. Ukrep bo znatno zmanjšal breme tistih podjetij, ki so upravičena do te ureditve, in jih razrešil številnih obveznosti glede DDV po običajni ureditvi DDV. Ureditev bo za davčne zavezance neobvezna. Romunija se na splošno sooča z velikim problemom nespoštovanja predpisov o DDV. V podporo so službe Komisije Romuniji nudile tehnično pomoč, da bi lahko ocenile pomanjkljivosti romunskega davčnega urada pri nadzoru nad DDV in nespoštovanju predpisov o DDV. Organizirane so bile službene poti v Bukarešto, da se opredelijo primerni ukrepi, ki bi bili v skladu z direktivo o DDV, pripravljena pa je bila tudi vrsta priporočil, pri izvedbi katerih je Romunija za podporo prosila Komisijo. Zato bi na ta predlog bilo potrebno gledati kot na del svežnja ukrepov za izboljšanje splošne ravni spoštovanja predpisov o DDV in poenostavitev postopkov za pobiranje DDV. Predlog bo dopolnila zlasti uvedba pavšalne ureditve za mala podjetja v skladu s členom 281 direktive o DDV, ki bo veljala za mala podjetja, ki ne želijo uporabljati tega poenostavitvenega ukrepa. O tem se je odbor za DDV posvetoval 19. oktobra 2011. Odstopanje bi veljalo do 31. decembra 2014 oziroma do začetka veljavnosti direktive o pragu letnega prometa, do katerega se davčnega zavezanca lahko oprosti plačila DDV. Po podatkih Romunije bo učinek na skupni znesek davčnih prihodkov, zbranih na stopnji končne porabe, zanemarljiv. Veljavne določbe na področju, na katero se predlog nanaša Komisija je leta 2004 državam članicam predlagala povečanje praga letnega prometa, do katerega so davčni zavezanci oproščeni plačila DDV (COM(2004) 728 konč.), na 100 000 EUR. Usklajenost z drugimi politikami in cilji Unije Se ne uporablja. 2. REZULTATI POSVETOVANJ Z ZAINTERESIRANIMI STRANMI IN OCENA UČINKA Posvetovanje z zainteresiranimi stranmi Se ne uporablja. Zbiranje in uporaba strokovnih mnenj Zunanje strokovno mnenje ni bilo potrebno. Ocena učinka S tem sklepom naj bi se uvedel poenostavitveni ukrep, s katerim bi se ukinile številne obveznosti glede DDV za podjetja, ki poslujejo z letnim prometom, ki ne presega 65 000 EUR, zato ima potencialno pozitiven učinek na podjetja. Hkrati se pričakuje, da bo ta poenostavitveni ukrep izboljšal splošno raven spoštovanja predpisov o DDV. Zaradi majhnega odstopanja in časovno omejene uporabe bo obseg v vsakem primeru omejen. 3. PRAVNI ELEMENTI PREDLOGA Povzetek predlaganih ukrepov Dovoljenje Romuniji, da lahko uporabi ukrep odstopanja od direktive o DDV pri uvedbi poenostavitvenega ukrepa za podjetja z letnim prometom, ki ne presega zneska 65 000 EUR v protivrednosti nacionalne valute po menjalnem tečaju na dan pristopa. Pravna podlaga Člen 395 Direktive o DDV. Načelo subsidiarnosti Predlog je v izključni pristojnosti EU. Načelo subsidiarnosti se zato ne uporablja. Načelo sorazmernosti Predlog je v skladu z načelom sorazmernosti iz naslednjih razlogov. Ta sklep se nanaša na dovoljenje, izdano državi članici na njeno zahtevo, in ne pomeni nobene obveznosti. Zaradi omejenega obsega odstopanja je posebni ukrep sorazmeren z želenim ciljem. Izbira instrumentov Predlagani instrument: sklep. Druga sredstva ne bi bila ustrezna iz naslednjih razlogov. V skladu s členom 395 Direktive o DDV lahko samo Svet na predlog Komisije soglasno odobri odstopanje od skupnih predpisov o DDV. Sklep Sveta je najprimernejši instrument, saj se lahko naslovi na posamezno državo članico. 4. PRORAČUNSKE POSLEDICE Predlog ne vpliva na proračun Unije. 5. NEOBVEZNI ELEMENTI Predlog vsebuje določbo o prenehanju veljavnosti. 2012/0002 (NLE) Predlog SKLEP SVETA o odobritvi Romuniji, da uporabi ukrep, ki odstopa od člena 287 Direktive 2006/112/ES o skupnem sistemu davka na dodano vrednost SVET EVROPSKE UNIJE JE – ob upoštevanju Pogodbe o delovanju Evropske unije, ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost[1] in zlasti člena 395(1) Direktive, ob upoštevanju predloga Evropske komisije, ob upoštevanju naslednjega: (1) V dopisu, ki ga je Komisija evidentirala 30. avgusta 2011, je Romunija zaprosila za dovoljenje, da uporabi ukrep odstopanja od točke 18 člena 287 Direktive 2006/112/ES, da bi lahko davčne zavezance, katerih letni promet ne presega zneska 65 000 EUR v protivrednosti nacionalne valute po menjalnem tečaju na dan pristopa, oprostila obveznosti glede DDV. S tem bi navedeni davčni zavezanci bili oproščeni nekaterih ali vseh obveznosti glede davka na dodano vrednost (DDV) iz poglavij 2 do 6 naslova XI Direktive 2006/112/ES. (2) V skladu z drugim pododstavkom člena 395(2) Direktive 2006/112/ES je Komisija z dopisom z dne 8. novembra 2011 o zahtevku Romunije obvestila druge države članice. Komisija je z dopisom z dne 9. novembra 2011 Romunijo obvestila, da ima vse informacije, ki jih potrebuje za presojo vloge. (3) V naslovu XII Direktive 2006/112/ES je državam članicam že na voljo možnost posebne ureditve za mala podjetja. Ukrep odstopa od naslova XII Direktive 2006/112/ES samo, če je prag letnega prometa davčnega zavezanca v ureditvi višji od trenutno dovoljenega v Romuniji v skladu s točko 18 člena 287 Direktive 2006/112/ES, tj. višji od 35 000 EUR. (4) Višji prag v posebni ureditvi za majhna podjetja je poenostavitveni ukrep, saj lahko znatno zmanjša obveznosti glede DDV za najmanjša podjetja, obenem pa posebna ureditev za davčne zavezance ni obvezna. Na splošno se pričakuje, da bo ta ukrep izboljšal splošno raven spoštovanja predpisov o DDV. (5) Komisija je v predlog direktive za poenostavitev obveznosti glede davka na dodano vrednost z dne 29. oktobra 2004[2] vključila določbe, ki državam članicam omogočajo, da za ureditev oprostitve DDV določijo zgornjo mejo letnega prometa v vrednosti do 100 000 EUR ali njeni protivrednosti v nacionalni valuti, pri čemer se lahko ta znesek vsako leto ažurira. Zahtevek Romunije je v skladu s tem predlogom. (6) Odstopanje ne vpliva na lastne vire Unije, pridobljene s pobiranjem DDV, in ima zgolj zanemarljiv učinek na skupni znesek davčnih prihodkov države članice, zbranih na stopnji končne porabe – SPREJEL NASLEDNJI SKLEP: Člen 1 Ne glede na točko (18) člena 287 Direktive 2006/112/ES se Romuniji dovoli izvzetje od plačila DDV za davčne zavezance, katerih letni promet ne presega zneska 65 000 EUR v protivrednosti nacionalne valute po menjalnem tečaju na dan njenega pristopa k Evropski uniji. Člen 2 Sklep se uporablja do začetka veljavnosti direktive o spremembah zgornjih mej letnega prometa, do katerih so lahko davčni zavezanci izvzeti od plačila DDV, oziroma do 31. decembra 2014, če ta datum nastopi prej. Člen 3 Ta sklep je naslovljen na Romunijo. V Bruslju, Za Svet Predsednik [1] UL L 347, 11.12.2006, str. 1. [2] COM(2004) 728 konč.